Валянціна Осіпава нагадала таксама слухачам пра важную для славянскага свету дату 500-годдзя беларускага кнігадрукавання, якую шырока азначалі ў мінулым годзе. Распавяла пра асветніцкую дзейнасць Францішка Скарыны, параўнальным аналізам выхаду першай друкаванай Бібліі ў Празе падкрэсліла значнасць яго культурніцкага подзвігу для ўсяго славянскага свету. Паэтка нагадала слухачам і пра 100-гадовы юбілей БНР, які прыходзіцца на гэты год. Прысутныя на творчай сустрэчы з цікавасцю ўспрыймалі гістарычныя факты, актыўна ўдзельнічалі ў інтэлектуальнай віктарыне, задавалі шмат пытанняў. Асабліва цікавіліся адносінамі да творчасці класікаў нацыянальнай літаратуры, не абыйшлі ўвагай і вядомых сучасных беларускіх аўтараў. Ад кампаніі “Будзьма беларусамі!” найбольш актыўныя ўдзельнікі атрымалі памятныя пачтоўкі і сувеніры, а бібліятэка санаторыя ”Магістральны”папоўнілася новымі часопісамі і кнігамі беларускіх пісьменнікаў.